Sophia Magdalena Scholl (1921–1943) was 'n Duitse meisie wat deel was van die Wit Roos (Duits: die Weiße Rose) weerstandsbeweging teen die Nasionaal-Sosialistiese Duitse Arbeidersparty. Vir haar betrokkenheid in die verspreiding van anti-Nazi pamflette, is sy en die ander lede van die Wit Roos op 22 Februarie 1943 ter dood veroordeel. Sophie Scholl is gebore op 9 Mei 1921 in Forchtenberg/Koher (Württemberg, Duitsland) as die dogter van 'n liberale burgemeester, Robert Scholl (1891–1974), en sy vrou Magdalena (néé Müller) (1881–1958). Sophie het twee susters, by name Inge Aicher-Scholl (1917–1998) en Elisabeth Scholl (1920–) gehad en ook twee broers, genaamd Hans (1918–1943) en Werner (1922–1944). Tot 1932 het die familie in Ludwigsburg, Duitsland gewoon en vanaf 1932 in Ulm, Duitsland. Soos haar broer, Hans, het sy as kind aan die gemeenskaps-ideale van die Nasionaal-Sosialistiese propaganda geglo en was 'n aktiewe lid van die "Bund Deutscher Mädel (BDM)" (Organisasie van Duitse meisies).